Title: ระเบียบกระทรวงมหาดไทย ว่าด้วยการควบคุมการขายทอดตลาดและค้าของเก่า (ฉบับที่ 2) พ.ศ. 2542

ระเบียบกระทรวงมหาดไทย

ระเบียบกระทรวงมหาดไทย
ว่าด้วยการควบคุมการขายทอดตลาดและค้าของเก่า
(ฉบับที่ ๒)
พ.ศ. ๒๕๔๒

เพื่อให้การควบคุมการขายทอดตลาดและค้าของเก่าเหมาะสมกับสถานการณ์ปัจจุบัน
รัฐมนตรีว่าการกระทรวงมหาดไทยจึงออกระเบียบไว้ ดังต่อไปนี้

ข้อ ๑  ระเบียบนี้เรียกว่า
ระเบียบกระทรวงมหาดไทยว่าด้วยการควบคุมการขายทอดตลาดและค้าของเก่า
(ฉบับที่ ๒) พ.ศ. ๒๕๔๒

ข้อ ๒[๑]  ระเบียบนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป

ข้อ ๓  ให้ยกเลิกความในข้อ
๑๔ แห่งระเบียบกระทรวงมหาดไทยว่าด้วยการควบคุมการขายทอดตลาดและค้าของเก่า พ.ศ. ๒๕๓๓
และให้ใช้ความต่อไปนี้แทน
ข้อ ๑๔  ใบอนุญาตขายทอดตลาดและค้าของเก่าให้ใช้ได้จนถึงวันที่
๓๑ ธันวาคมของปีที่ออกใบอนุญาต
ผู้รับใบอนุญาตที่ประสงค์จะขอต่ออายุใบอนุญาตต้องยื่นคำขออนุญาตก่อนใบอนุญาตสิ้นอายุเก้าสิบวัน
การพิจารณาการต่ออายุใบอนุญาต ให้หน่วยรับเรื่องราวคำร้องขออนุญาตตรวจสอบคุณสมบัติของผู้ขอต่ออายุใบอนุญาตเสียให้ถูกต้องตามมาตรา
๖
และส่งแผ่นพิมพ์ลายนิ้วมือของผู้ขอต่อใบอนุญาตที่ผ่านการตรวจสอบจากกองทะเบียนประวัติอาชญากร
สำนักงานตำรวจแห่งชาติแล้ว ให้ใช้ฉบับเดิมส่งให้กองทะเบียนประวัติอาชญากร
สำนักงานตำรวจแห่งชาติตรวจสอบใหม่ได้ว่ามีประวัติเพิ่มเติมอะไรบ้าง
เว้นแต่แผ่นพิมพ์ลายนิ้วมือฉบับเดิมชำรุด หรือมีกรณีสงสัย
หรือมีการเปลี่ยนผู้แทนนิติบุคคลให้เรียกผู้ขอต่ออายุใบอนุญาตไปพิมพ์ลายนิ้วมือใหม่
ให้กองทะเบียนประวัติอาชญากร สำนักงานตำรวจแห่งชาติ ตรวจสอบคุณสมบัติตามมาตรา ๖
(๓) แล้วเสนอความเห็นต่อผู้บังคับบัญชาตามลำดับชั้น
จนถึงเจ้าพนักงานผู้ออกใบอนุญาตพิจารณาสั่งการ แล้วแต่กรณี
เมื่อเจ้าพนักงานผู้ออกใบอนุญาตสั่งการอย่างใด
ให้หน่วยรับเรื่องราวคำร้องขออนุญาตดำเนินการตามข้อ ๑๐ หรือข้อ ๑๒ แล้วแต่กรณี

ประกาศ
ณ วันที่ ๑ พฤศจิกายน พ.ศ. ๒๕๔๒
พลตรี
สนั่น  ขจรประศาสน์
รัฐมนตรีว่าการกระทรวงมหาดไทย

มณฑิตา/ผู้จัดทำ
๓ พฤษภาคม ๒๕๕๕

วิชพงษ์/ผู้ตรวจ
๑๗ พฤษภาคม ๒๕๕๕

[๑] ราชกิจจานุเบกษา
เล่ม ๑๑๖/ตอนที่ ๑๐๓ ง/หน้า ๖๒/๒๘ ธันวาคม ๒๕๔๒